b'\n_START_ARTICLE_\nGloboki splet\n_START_PARAGRAPH_\nGloboki splet (angle\xc5\xa1ko  deep web) ali n\xc3\xa8v\xc3\xaddni spl\xc3\xa8t (angle\xc5\xa1ko  invisible web, hidden web)  je del svetovnega spleta, ki ga z navadnimi iskalniki, kot so Google, Yahoo!, Bing ipd., ni mogo\xc4\x8de najti.  _NEWLINE_Svetovni splet je razdeljen na dva nivoja: globoki splet (deep web) in povr\xc5\xa1inski splet (surface web). Slednji vsebuje veliko koli\xc4\x8dino informacij, do katerih lahko prosto dostopamo z navadnimi spletnimi iskalniki, medtem ko je pod povr\xc5\xa1jem teh informacij neprimerljivo ve\xc4\x8d. Te spletne strani niso lahko dostopne, zato je vsebina skrita pred ve\xc4\x8dino uporabnikov spleta. Pomembno je razumeti, da globoki splet deluje na isti infrastrukturi kot navadni splet, le i\xc5\xa1\xc4\x8de se druga\xc4\x8de, z druga\xc4\x8dnimi protokoli. _NEWLINE_Tudi globoki splet lahko obsega \xc4\x8disto navadne strani, ki jih uporabljamo vsakodnevno, kot so e-po\xc5\xa1ta, ban\xc4\x8dni\xc5\xa1tvo, forumi, najdejo se pa tudi manj zakonite storitve (npr. preprodaja drog, hekerstvo, nelegalne spolne vsebine ipd.). Ta del spleta imenujemo temni splet (angle\xc5\xa1ko dark net).\n_START_SECTION_\nTerminologija\n_START_PARAGRAPH_\nMichael K. Bergman je v svojem seminarju o temni strani interneta, objavljenem v The Journal of Electronic Publishing omenil, da je Jill Ellsworth uporabila izraz nevidni internet (ang. invisible web) za strani, ki niso registrirane v nobenem iskalniku. Citiral je tudi Franka Garcio iz njegovega \xc4\x8dlanka leta 1996:_NEWLINE_Gre za stran, ki je lahko razumno oblikovana, ampak je niso registrirali z nobenim iskalnikom, torej je nih\xc4\x8de ne more najti. Je skrita. Temu jaz pravim nevidni internet._NEWLINE_Prvi je besedni izraz deep web uporabil Michael K. Bergman v svoji \xc5\xa1tudiji leta 2001.\n_START_SECTION_\nVelikost\n_START_PARAGRAPH_\nLeta 2000 je Michael K. Bergman nevidni internet primerjal z oceanom in rekel, da \xc4\x8de bi z mre\xc5\xbeo lovili ribe po celem oceanu naenkrat, bi nekaj rib zagotovo ujeli, ampak bi jih \xc5\xa1e vedno ostalo veliko. Velikost omre\xc5\xbeja je te\xc5\xbeko izmeriti, saj je njegov primarni namen anonimnost ali pa so informacije skrite oz. do njih ne moremo dostopati brez avtorizacije. _NEWLINE_Ocenjena velikost po raziskavi Univerze Kalifornije iz leta 2001 zna\xc5\xa1a 7,5 petabajta in hitro nara\xc5\xa1\xc4\x8da.\n_START_SECTION_\nDostop\n_START_PARAGRAPH_\nZa dostop do temne strani interneta potrebujemo posebna orodja, kot so brskalniki FreeNet, I2P ali Tor brskalnik. Kratica Tor je prvotno pomenila okraj\xc5\xa1avo za \xc2\xbbThe Onion Router\xc2\xab. orodje, ki ga je uporabljala ameri\xc5\xa1ka mornarica za za\xc5\xa1\xc4\x8dito svojih komunikacij. Tor preko mre\xc5\xbee posrednikov omogo\xc4\x8da anonimnost, saj spletnim stranem onemogo\xc4\x8da zbiranje informacij o obiskovalcu._NEWLINE_Strani globokega interneta namesto standardnih kon\xc4\x8dnic, kot so .com, .net in .org uporabljajo .onion.\n_START_SECTION_\nUporaba\n_START_PARAGRAPH_\nPo globokem internetu lahko brskamo ali preko njega komuniciramo, zato ga uporabljajo razli\xc4\x8dni ljudje, eni za manj zlonamerne aktivnosti, drugi bolj. _NEWLINE_Raziskava iz leta 2015 ka\xc5\xbee, da se deep web uporablja predvsem za preprodajo drog, takoj za tem pa sledijo \xc5\xa1e ostale trgovine, goljufije, posli povezani z valuto bitcoin in pa aktivnost \xc5\xbevi\xc5\xbega\xc4\x8dev (ang. whistleblowers)._NEWLINE_Temna stran interneta se uporablja tudi v dr\xc5\xbeavah, kjer imajo strogo omejen dostop do interneta in si dr\xc5\xbeavljani s tem lahko pomagajo pri brskanju po internetu brez nadzora.\n_START_SECTION_\nOrgani pregona\n_START_PARAGRAPH_\nKazniva dejanja storjena preko temnega spleta je te\xc5\xbeko dokazati. Razlogov za to je veliko. Osebe, ki skrbijo za spletne strani, ki ponujajo ilegalne proizvode ali storitve, je te\xc5\xbeko odkriti, saj za svojo anonimnost uporabljajo zelo napredno programsko opremo za zakrivanje spletne identitete. Preiskovanje tovrstnih splenih strani je zamudno, traja dolgo \xc4\x8dasa in je zelo drago. Iskanje ustanoviteljev spletnih strani ote\xc5\xbeuje tudi dejstvo, da vse strani na temnem spletu niso ilegalne. Pri nekaterih je zato zelo te\xc5\xbeko dolo\xc4\x8diti mejo med dovoljenim in nedovoljenim._NEWLINE_V ZDA so zvezne agencije \xc5\xbee ukinile nekaj tak\xc5\xa1nih strani, kjer so se prodajale prepovedane droge, oro\xc5\xbeje in otro\xc5\xa1ka pornografija. Problem nastane, ker se pojavlja ve\xc4\x8d novih strani kot jih je mo\xc4\x8d izslediti. Primer ukinjene spletne strani je The Silk Road. Oktobra 2013 so preiskovalci zaprli The Silk Road stran. Ustanovitelja (Ross Ulbricht) so razkrinkali tako, da so ga dalj \xc4\x8dasa opazovali, ko je hodil iz svojega stanovanja v kavarne, kjer je uporabljal javno WiFi povezavo za dostop in urejanje The Silk Road strani. Obsojen je bil na dosmrtno zaporno kazen.  \xc5\xbde na za\xc4\x8detku novembra 2013 se je vzpostavila spletna stran z imenom The Silk Road 2.0. \xc4\x8cez eno leto se je tudi druga verzija strani odstranila._NEWLINE_Zaradi velikega \xc5\xa1tevila spletnih strani na temnem spletu jih je prakti\xc4\x8dno nemogo\xc4\x8de izkoreniniti._NEWLINE_FBI je februarja 2015 v North Carolini (ZDA) zasegel ra\xc4\x8dunalni\xc5\xa1ki stre\xc5\xbenik, ki je gostil strani na temnem spletu. Nato so stran z imenom "Playpen" upravljali s svojimi stre\xc5\xbeniki in tako do marca 2015 pridobili 1300 IP naslovov uporabnikov. Med preiskavo so ugotovili, da ima spletna stran preko 215,000 \xc4\x8dlanov, 117,000 objav in 11,000 obiskovalcev na teden. Med pregledom stre\xc5\xbenika so na\xc5\xa1li fotografije, ki so nakazovale na brutalno zlorabo otrok.'